In nomine sanctæ et individuæ Trinitatis. Notum sit omnibus tam presentibus quam futuris quod ego Stephanus, laudante fratre meo Giraldo, et idem Giraldus me laudante, servorum Dei ovationibus cupientes adjuvari, Deo et beatæ Mariæ Alpensis ecclesiæ, et Willelmo ejusdem ecclesiæ abbati, et monachis sub eo degentibus, eorumque successoribus in perpetuum, donamus nostram partem illius alpis quæ vocatur Ovoreia, cum omnibus appendentiis et usitamentis suis circumquaque adjacentibus, agris, pratis, pascuis, sylvis, montibus et vallibus, aquis, aquarumque decursibus, et omnium rerum usibus. Et insuper quidquid jure, patrimonii vel dominii possidemus a domo Rainardi, Alpensis conversi, usque ad summum de Altanes, et ab Altanes usque ad Colp, et a Colp usque ad terminum de Rantenes, et a Rantenes usque ad aquam quæ vocatur Nant Crues, et quidquid continetur intra Lans et Ovoreia. Donamus etiam Alpem Costiæ usque ad Chalp Flori, et a Chalp Flori usque ad Petram Meal, et a Petra Meal usque ad Altanes, et quidquid infra hos terminos, jure haereditario possidemus. Donum autem hoc fideliter et libere et absque sine ulla retentione facimus, exceptis pratis de Lans et Ardent et Ardenchet, et Chalp de Octor et quod pascua nemorosa hominibus nostris, sine damno ecclesiæ concedant, quandiu terra silvestris fuerit et inculta ; postquam vero illam excoli, vel inhabitari, Deo præstante contingerit, ut deinceps illud omnino in pace et sine aliqua infestatione perpetuo possideant. Hujus doni gratia accepi de bonis ecclesiæ sex libras gebennens[ium] monete. Testes hujus donationis sunt Willelmus et Anselmus filii Giraldi de Baleyson, Stephanus filius Erluini de Alingio, et Cono de Concisa.